順義軍節度使

順義軍節度使，五代初李茂貞設置的節度使，後唐時廢。

轄域
順義軍治所在耀州（今陝西省耀縣），下轄耀州（一度改稱崇州）、裕州（舊稱鼎州）。

耀州（915-923年稱崇州），首府
轄縣：華原縣（郭縣）、富平縣（舊屬大安府）、三原縣（舊屬大安府）、雲陽縣（舊屬大安府）
裕州（911年置，稱鼎州，915年更名，923年廢州）
轄縣：美原縣（郭縣）

年表
岐王天祐八年（911年），李茂貞置義勝軍節度使，以京兆府華原縣、美原縣置耀州、鼎州，屬義勝軍。《新五代史》卷40：「梁太祖圍茂貞於鳳翔，韜以耀州降梁，已而復叛歸茂貞。茂貞又以美原縣為鼎州，建義勝軍，以韜為節度使。末帝時，韜復叛茂貞降梁，梁改耀州為崇州，鼎州為裕州，義勝為靜勝軍，即以韜為節度使。」《資治通鑑》卷268：「岐王募華原賊帥溫韜以為假子，以華原為耀州，美原為鼎州。置義勝軍，以韜為節度使。」

後梁貞明元年（915年），義勝軍降後梁，改稱靜勝軍節度使，耀州、鼎州改稱崇州、裕州。《五代會要》卷24：「耀州，梁正明元年十二月改為崇州，升為靜勝軍節度。至後唐同光元年，改為順義軍。至二年三月，降為團練州。」；《舊五代史》卷8：「〔貞明元年〕十二月乙未，詔升華原縣為崇州靜勝軍，以美原縣為裕州，以為屬郡。以偽命義勝軍節度使、鼎耀等州觀察使、特進、檢校太保、同平章事李彥韜為特進、檢校太傅、同平章事，充靜勝軍節度使、崇裕等州觀察使，河內郡開國侯，仍復本姓溫，名昭圖。昭圖，華原賊帥也。李茂貞以為養子，以華原為耀州，美原為鼎州，偽命昭圖為節度使。至是歸款，故有是命。」；《資治通鑑》卷269：「〔貞明元年〕，岐義勝節度使、同平章事李彥韜知岐王衰弱，十二月，舉耀、鼎二州來降。彥韜即溫韜也。乙未，詔改耀州為崇州，鼎州為裕州，義勝軍為靜勝軍，復彥韜姓溫氏，名昭圖，官任如故。」

後唐同光元年（923年），改靜勝軍為順義軍節度使。崇州復稱耀州。廢裕州為美原縣，別屬大安府。《舊五代史》卷30：「〔同光元年十二月戊寅〕，耀州靜勝軍復為順義軍。」；《資治通鑑》卷272：「〔同光元年十二月〕，以耀州為順義軍。」；《太平寰宇記》卷31〈耀州〉：「後唐同光元年改為耀州順義軍。」

同光三年（925年），廢順義軍號，耀州降為團練州，直屬中央。《舊五代史》卷32：「〔同光三年四月〕戊寅，以耀州為團練州，其順義軍額宜停。。」

歷代節度使
義勝軍
李彥韜（911-914）
靜勝軍
溫昭圖（915-920）
順義軍
华温琪（923）
李令錫（923-924）

註釋

參考資料
《中國行政區劃通史·五代十國卷》
《舊五代史》
《五代會要》
《五代十國方鎮年表》

*
Category:五代十國官制
category:陝西歷史